Rømmer fra blodbadet
Det desperate forsøket på å skaffe seg mat endte i et blodbad på Gaza. Mens øyenvitner forteller hvordan israelske soldater skjøt mot folkemengden, har det israelske forsvaret en annen historie.  I mørket grytidlig torsdag morgen hadde hundrevis av desperate palestinere i Gaza city nord på Gazastripen møtt frem langs kystveien Al-Rashid mens de ventet på lastebiler med nødhjelp.  VG har gått gjennom flere videoer som er publisert etter hendelsen torsdag.  En video publisert av nyhetskanalen alJazeera, og som VG har stedverifisert, viser hvordan en stor folkemengde omkranser lastebilene som ankommer med nødhjelp. Det samme viser en dronevideo publisert av det israelske forsvaret (IDF).  Ifølge de palestinske selvstyremyndighetene skal israelske soldater ha åpnet ild mot folkemengden. De opplyser fredag at det så langt er bekreftet over 110 drepte og rundt 700 sårede, mange av dem ble fraktet til blant annet Al-Shifa sykehuset med eselkjerrer.  Leger og øyenvitner forteller i videoer publisert av alJazeera at pasientene kom inn med skuddskader, men at det også var ofre som enten var tråkket på eller påkjørt av lastebiler.  En annen video som også er publisert av alJazeera på X, viser folkemengden og lyden av skudd.  Det israelske forsvaret gir en annen versjon av hendelsen.  Talsperson i det israelske forsvaret, kontreadmiral  Daniel Hagari, uttalte at israelske soldater avfyrte varselskudd i luften og at de «ikke avfyrte skudd mot sivile eller mot nødhjelpssendingen».  Samtidig bekrefter israelske kilder overfor blant andre nyhetsbyrået AFP at deres soldater skjøt mot en folkemengde i den tro at den utgjorde en trussel. Konvoien på 30 lastebiler, som kom fra Egypt, ble koordinert av det israelske forsvaret, i følge Hagari. Videre uttalte han at «tusenvis av palestinere stormet konvoien med lastebiler» og hevder at mennesker på stedet ble påkjørt av lastebilene.  Dronebilder som ble frigitt av det israelske forsvaret kort tid etter hendelsen er redigert, og flere sekvenser mangler. Den viser hvordan hundrevis av palestinere samler seg rundt en konvoi med lastebiler som ankommer med nødhjelp.  I videoen ser man også to israelske militære kjøretøyer rett ved folkemengden. Den viser også mennesker som ligger på bakken.  Video som er delt på sosiale medier, og som er filmet på morgenen etter at solen har stått opp, viser at det fortsatt var store menneskemengder rundt konvoien. Et av klippene viser hvordan palestinere plutselig løper vekk fra området og i dekning. Det som skal være skudd kan høres i klippet.  Et annet klipp viser også store folkemengder på samme sted. Etter en stund bryter det ut panikk og folk begynner å løpe. Mot slutten av videoen ser man sårede som fraktes vekk. VG har stedsverifisert begge klippene.  Bilder delt av bildebyrået Reuters noen dager tidligere, tatt på det samme sted som hendelsen torsdag, viser også en rekke lastebiler og hundrevis av mennesker som forsøker å få tak i nødhjelp. Under denne utdelingen ble det ikke meldt om skudd.  – Nord på Gaza er mellom 200.000 og 300.000 mennesker fanget uten noe sted å gjøre av seg, halvparten av disse er barn. Vi har ikke mulighet til å hjelpe på grunn av den farlige situasjonen, sier Jason Lee, som er landdirektør i de palestinske områdene i Redd Barna til VG. – I tillegg er matmangelen ekstrem, og den rammer alle, barn, voksne og gamle. Nå ser vi også ofrene for underernæring, ett av seks barn nord på Gaza er nå underernært.  – Onsdag var det seks babyer som døde på grunn av matmangel, og dette vil vi se stige i tiden som kommer. De er desperate nå, folk blander dyremat med vann for å få noe å spise. Og dette er spesielt akutt nord på Gaza, hvor vi ikke får inn noe som helst nødhjelp, sier Lee.
Over 110 personer døde på Gazastripen under kaotisk nødhjelpsutlevering torsdag morgen. Palestinske selvstyremyndigheter hevder israelske soldater skjøt mot folkemengden, Israel gir annen versjon. Videoer og bilder dokumenterer hendelsen. Matmangel er prekær på Gaza, spesielt i nord hvor få hjelpeorganisasjoner slipper til.